Efter næsten 350 kampe for White Hawks, har Kasper Kristensen valgt at indstille ishockeykarrieren i en alder af 25 år.

Kasper Kristensen blev i sidste sæson ramt af et grimt uheld, hvor han ved et hændeligt uheld fik sin akillessene skåret over i en kamp mod Herlev. - Det blev desværre det sidste vi så til Kasper, der har valgt en civil karriere. Vi har stor forståelse for Kaspers beslutning, som vi ved har været svær for ham at tage,  lyder det fra Elite Nord Frederikshavn A/S. Kasper Kristensen færdiggør sit studie til sommer, og har i den forbindelse fået et meget spændende jobtilbud fra PwC, som han har valgt at takke ja til. - Jobbet giver mig mulighed for at skabe min egen karriere, hvilket har været vigtigt i forhold til min beslutning, siger Kasper Kristensen og tilføjer: - Jeg er dybt taknemmelig for den tid jeg har været i White Hawks og de erfaringer og oplevelser, jeg kan tage med videre.